Diari Oficial de la Generalitat Valenciana


Sumari del DOGV 4316, del 19-08-2002 (2002/8284)

ORDE de 10 de juliol de 2002, de la Conselleria de Cultura i Educació, per la qual es constituïx la Comissió Assessora del Centre d'Alt Rendiment de la Comunitat Valenciana.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/07/10/(2)/dof/vci/html**

### Dades del document

Número de DOGV
:   4316

Data del DOGV
:   19-08-2002

Secció del DOGV
:   I. DISPOSICIONS GENERALS

Número del document
:   2002/8284


Data del document
:   10-07-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * legislació
    * reglament intern
    * organització administrativa
    * esport

ORDE de 10 de juliol de 2002, de la Conselleria de Cultura i Educació, per la qual es constituïx la Comissió Assessora del Centre d'Alt Rendiment de la Comunitat Valenciana. [2002/8284]
  
La Llei 4/1993 de 20 de desembre, de la Generalitat Valenciana, de l'Esport de la Comunitat Valenciana establix en el seu article tres apartat c, com a línies generals d'actuació de la política esportiva ?el suport als esportistes d'elit durant la seua carrera esportiva, per mitjà d'ajudes materials i tècniques?.
  
Així mateix, en l'article quinze s'establix el suport i la tutela de l'esport d'elit, especialment el no professional i en l'article dèsset es determinen els beneficis que comporta la condició d'Esportista d'Elit, beneficis que suposen un suport a les exigències d'entrenament i competició en l'alt rendiment esportiu.
  
La Generalitat Valenciana, a través de la Direcció General de l'Esport, ha dut a terme en els últims anys diferents actuacions encaminades a millorar la tecnificació i preparació dels esportistes d'elit; programes de tecnificació amb les federacions, centres de Medicina Esportiva, plans d'especialització esportiva a Cheste, Centre Especialitzat d'Alt Rendiment de Ciclisme i Centre Especialitzat de Tecnificació Esportiva de Pilota i Centre de Tecnificació Esportiva de Judo i Bàdminton.
  
Entre els projectes que es té previst iniciar, figura la construcció del Centre d'Alt Rendiment de la Comunitat Valenciana, que permetrà dotar l'esport d'elit de l'estructura i els mitjans necessaris. Estarà integrat per un conjunt d'instal·lacions esportives i disposarà d'uns mitjans tècnics, biomèdics i humans moderns com a ferramenta fonamental en la millora de la preparació i adaptació dels esportistes a les exigències que implica una pràctica esportiva d'alt nivell.
  
En virtut de les facultats que em conferix la Llei 5/1983, de 30 de desembre, de Govern Valencià i el Decret 111/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria de Cultura i Educació, modificat pel Decret 2/2001, de 30 de gener, del Govern Valencià.
  
DISPOSE
  
Primer. De la Comissió Assessora del Centre d'Alt Rendiment de la Comunitat Valenciana
  
1. Es constituïx la Comissió Assessora del Centre d'Alt Rendiment de la Comunitat Valenciana, com a òrgan col·legiat assessor de l'administració esportiva valenciana en matèria d'esport d'elit i alt rendiment, adscrita a la Conselleria de Cultura i Educació.
  
2. La dependència orgànica i funcional de la dita Comissió s'articula a través de la Direcció General de l'Esport.
  
Segon. Composició
  
1. La Comissió Assessora del Centre d'Alt Rendiment de la Comunitat Valenciana, presidida pel conseller de Cultura i Educació estarà composta a més per:
  
- El titular de la Direcció General de l'Esport, que ostentarà la Vicepresidència.
  
Vocals:
  
- Els titulars dels següents centres directius de la Conselleria de Cultura i Educació: Direcció General de Règim Econòmic i Direcció General de Centres Docents.
  
- El titular de la Direcció General de Patrimoni de la Conselleria d'Economia, Hisenda i Ocupació.
  
- Els presidents de les federacions de la Comunitat Valenciana d'Atletisme, Natació i Esports Adaptats.
  
- El director de l'Institut de Biomecànica de València.
  
- El president del Comité Valencià de Disciplina Esportiva
  
- El director del Centre de Desenrotllament Turístic de València
  
- El titular de les unitats administratives de la Direcció General de l'Esport: cap d'Àrea, cap del Servici d'Elit i Alt Rendiment, cap del Servici d'Infraestructures i Equipament Esportiu.
  
2. Així mateix, formaran part de la Comissió: un metge esportiu, un representant de restauració i hostaleria de prestigi reconegut, un representant de la Fundació Bancaixa, tres esportistes d'elit i un tècnic del Servici d'Elit i Alt Rendiment de la Direcció General de l'Esport, que seran nomenats pel president de la Comissió.
  
Tercer. Finalitat i funcions
  
La Comissió Assessora del Centre d'Alt Rendiment de la Comunitat Valenciana tindrà com a finalitat assessorar i formular propostes sobre totes aquelles qüestions que afecten el projecte del Centre d'Alt Rendiment i en especial:
  
a) les instal·lacions esportives del Centre que permeten l'exercici de l'esport d'alt nivell i de competició.
  
b) els requisits relatius a la prestació de servicis de suport a l'esportista
  
c) les instal·lacions referents a residència i centre d'ensenyança
  
d) el seguiment i construcció del Centre d'Alt Rendiment
  
e) la proposta per a la determinació de l'estructura i model de gestió.
  
Quart. Normes de funcionament
  
La Comissió Assessora del Centre d'Alt Rendiment de la Comunitat Valenciana s'ajustarà en el seu funcionament a les normes contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sent indelegable l'assistència a les sessions d'este.
  
Quint. De la Secretaria de la Comissió Assessora
  
Actuarà com a secretària o secretari de la Comissió Assessora del Centre d'Alt Rendiment, amb veu i vot, el cap del Servici d'Elit i Alt Rendiment de la Direcció General de l'Esport.
  
Sext. Gastos
  
1. S'aproven les quanties de les indemnitzacions per assistència previstes en l'annex i que tindran dret a percebre els membres de la Comissió que no formen part de la Generalitat Valenciana per l'assistència a les reunions d'esta.
  
2. L'assistència es meritarà per cada sessió, sempre que la Comissió haja sigut vàlidament constituïda i a l'efecte de la seua percepció, el secretari de la Comissió certificarà el nombre concret d'assistències que corresponguen a cada un dels seus membres.
  
3. Les reunions que se celebren en dies festius donaran dret a un increment del 50% de l'import de les indemnitzacions per assistència.
  
DISPOSICIÓ FINAL
  
La present orde entrarà en vigor al sendemà de la seua publicació en el Diari Oficial de la Generalitat Valenciana.
  
València, 10 de juliol de 2002
  
El conseller de Cultura i Educació
  
MANUEL TARANCÓN FANDOS
  
ANNEX


Còpia Permalink ELI